CELEX: 32022R1183
Language: ro
Date: 2022-07-08 00:00:00
Title: Regulamentul de punere în aplicare (UE) 2022/1183 al Comisiei din 8 iulie 2022 de modificare a anexelor II și IV la Regulamentul de punere în aplicare (UE) 2020/2002 în ceea ce privește notificarea și raportarea la nivelul Uniunii cu privire la depistarea anumitor boli listate (Text cu relevanță pentru SEE)

11.7.2022   
               
               
                  RO
               
               
                  Jurnalul Oficial al Uniunii Europene
               
               
                  L 184/6
               
            
         REGULAMENTUL DE PUNERE ÎN APLICARE (UE) 2022/1183 AL COMISIEI
         din 8 iulie 2022
         de modificare a anexelor II și IV la Regulamentul de punere în aplicare (UE) 2020/2002 în ceea ce privește notificarea și raportarea la nivelul Uniunii cu privire la depistarea anumitor boli listate
         (Text cu relevanță pentru SEE)
         COMISIA EUROPEANĂ,
         având în vedere Tratatul privind funcționarea Uniunii Europene,
         având în vedere Regulamentul (UE) 2016/429 al Parlamentului European și al Consiliului din 9 martie 2016 privind bolile transmisibile ale animalelor și de modificare și de abrogare a anumitor acte din domeniul sănătății animalelor („Legea privind sănătatea animală”) (1), în special articolul 23,
         întrucât:
         
                     (1)
                  
                  
                     Regulamentul de punere în aplicare (UE) 2020/2002 al Comisiei (2) stabilește norme privind notificarea și raportarea la nivelul Uniunii cu privire la depistarea bolilor listate. În special, articolul 3 din Regulamentul de punere în aplicare (UE) 2020/2002 prevede că notificările Uniunii trebuie să conțină informațiile specificate în anexa II la acest regulament, în timp ce articolul 5 din regulament prevede că regiunile de notificare și de raportare stabilite de statele membre în conformitate cu articolul 21 din Regulamentul (UE) 2016/429 sunt enumerate în anexa IV la respectivul regulament de punere în aplicare.
                  
               
                     (2)
                  
                  
                     Regulamentul de punere în aplicare (UE) 2018/1882 al Comisiei (3) stabilește definițiile bolilor listate din categoriile A-E și prevede că normele pentru prevenirea și controlul bolilor care se aplică în cazul bolilor listate, menționate la articolul 9 alineatul (1) din Regulamentul (UE) 2016/429, trebuie să se aplice categoriilor de boli listate pentru speciile listate și pentru grupurile de specii listate menționate în tabelul din anexa la respectivul regulament de punere în aplicare. Modificările care trebuie aduse Regulamentului de punere în aplicare (UE) 2020/2002 prin prezentul regulament trebuie să prevadă detalii suplimentare în legătură cu normele care vizează bolile de categoria A în ceea ce privește notificarea focarelor, cu referire la localizarea focarelor, și data curățării și a dezinfectării; aceste cerințe suplimentare de notificare sunt justificate pentru bolile de categoria A din cauza riscului pe care îl reprezintă acestea pentru sănătatea animală în Uniune.
                  
               
                     (3)
                  
                  
                     Regulamentul delegat (UE) 2020/687 al Comisiei (4) completează Regulamentul (UE) 2016/429 în ceea ce privește normele pentru controlul bolilor din categoriile A, B și C. Având în vedere importanța furnizării unor informații mai detaliate privind măsurile de control al bolilor și a informațiilor-cadru referitoare la apariția focarelor de boli de categoria A, anexa II la Regulamentul de punere în aplicare (UE) 2020/2002 trebuie modificată pentru a include informații din care să reiasă dacă focarul a apărut într-o zonă care face deja obiectul unor restricții ca urmare a stabilirii unor zone de restricție, astfel cum se prevede la articolul 64, 70, 71, 257, 258 sau 259 din Regulamentul (UE) 2016/429, deoarece acest lucru are un impact asupra riscului reprezentat de aceste focare.
                  
               
                     (4)
                  
                  
                     Măsurile prevăzute în Regulamentul delegat (UE) 2020/687 includ stabilirea unor zone de restricții în urma apariției unui focar de boală de categoria A, precum și curățarea și dezinfectarea preliminară. Informațiile cu privire la aceste măsuri trebuie să fie prezentate mai clar în cadrul notificării către Uniune prevăzute la articolul 3 din Regulamentul de punere în aplicare (UE) 2020/2002.
                  
               
                     (5)
                  
                  
                     Anexa IV la Regulamentul de punere în aplicare (UE) 2020/2002 nu include o rubrică referitoare la Regatul Unit în ceea ce privește Irlanda de Nord. Din acest motiv, Regatul Unit (Irlanda de Nord) trebuie inclus în anexa IV la Regulamentul de punere în aplicare (UE) 2020/2002, acolo unde este relevant pentru Irlanda de Nord.
                  
               
                     (6)
                  
                  
                     Prin urmare, anexele II și IV la Regulamentul de punere în aplicare (UE) 2020/2002 trebuie modificate în consecință.
                  
               
                     (7)
                  
                  
                     Măsurile prevăzute în prezentul regulament sunt conforme cu avizul Comitetului permanent pentru plante, animale, produse alimentare și hrană pentru animale,
                  
               ADOPTĂ PREZENTUL REGULAMENT:
         
            Articolul 1
            Anexele II și IV la Regulamentul de punere în aplicare (UE) 2020/2002 se modifică în conformitate cu anexa la prezentul regulament.
         
         
            Articolul 2
            Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
         
         
            Prezentul regulament este obligatoriu în toate elementele sale și se aplică direct în toate statele membre.
            Adoptat la Bruxelles, 8 iulie 2022.
            
               
                  Pentru Comisie
               
               
                  Președinta
               
               Ursula VON DER LEYEN
            
         
         
            (1)  JO L 84, 31.3.2016, p. 1.
         
            (2)  Regulamentul de punere în aplicare (UE) 2020/2002 al Comisiei din 7 decembrie 2020 de stabilire a normelor de aplicare a Regulamentului (UE) 2016/429 al Parlamentului European și al Consiliului cu privire la notificarea și raportarea la nivelul Uniunii a bolilor listate, la formatele și procedurile de transmitere și de raportare a programelor de supraveghere ale Uniunii și a programelor de eradicare și pentru cererea de recunoaștere a statutului de indemn de boală, precum și la sistemul computerizat de informare (JO L 412, 8.12.2020, p. 1).
         
            (3)  Regulamentul de punere în aplicare (UE) 2018/1882 al Comisiei din 3 decembrie 2018 privind aplicarea anumitor norme de prevenire și control al bolilor în cazul categoriilor de boli listate și de stabilire a unei liste a speciilor și a grupurilor de specii care prezintă un risc considerabil de răspândire a bolilor listate respective (JO L 308, 4.12.2018, p. 21).
         
            (4)  Regulamentul delegat (UE) 2020/687 al Comisiei din 17 decembrie 2019 de completare a Regulamentului (UE) 2016/429 al Parlamentului European și al Consiliului în ceea ce privește normele de prevenire și control al anumitor boli listate (JO L 174, 3.6.2020, p. 64).
      
      
         
            ANEXĂ
            Anexele II și IV la Regulamentul de punere în aplicare (UE) 2020/2002 se modifică după cum urmează:
            
                        1.
                     
                     
                        Anexa II se modifică după cum urmează:
                        
                                    (a)
                                 
                                 
                                    punctul 8 se înlocuiește cu următorul text:
                                    
                                                „8.
                                             
                                             
                                                Regiunea și localizarea geografică a focarului. Pentru toate bolile de categoria A, definite la articolul 1 punctul 1 din Regulamentul de punere în aplicare (UE) 2018/1882, se indică dacă focarul a apărut într-un loc care face deja obiectul unor restricții ca urmare a stabilirii unor zone de restricții pentru aceeași boală de categoria A în conformitate cu articolele 64, 70, 71, 257, 258 sau 259 din Regulamentul (UE) 2016/429.”;
                                             
                                          
                              
                                    (b)
                                 
                                 
                                    punctul 15 se înlocuiește cu următorul text:
                                    
                                                „15.
                                             
                                             
                                                Data finalizării curățării și dezinfectării preliminare în urma apariției, la animale deținute, a unui focar de orice boală de categoria A, astfel cum este definită la articolul 1 punctul 1 din Regulamentul de punere în aplicare (UE) 2018/1882.”
                                             
                                          
                              
                  
                        2.
                     
                     
                        Tabelul din anexa IV se modifică după cum urmează:
                        
                                    (a)
                                 
                                 
                                    titlurile rubricilor se înlocuiesc cu următoarele titluri, cu nota de subsol aferentă:
                                    
                                                „Stat membru (*1)
                                                
                                             
                                             
                                                Regiuni de notificare și de raportare
                                             
                                          
                              
                                    (b)
                                 
                                 
                                    se adaugă următoarea rubrică:
                                    
                                                „Regatul Unit (Irlanda de Nord)
                                             
                                             
                                                Divisional Veterinary Office”